HALOVÁ  TURNAJE ObFZ LEVICE
	      PRAVIDLÁ
	PRAVIDLO I. – Hracia plocha
	Hracia plocha je minimálne plocha pre hádzanú, podľa možnosti haly môže byť väčšia. Musí byť vyznačená. Bránkové územie je šesť-metrové územie z hádzanej. Značka pokutového kopu je 7 metrov od brány. Rozmer bránok pre HT  ObFZ pre všetky turnaje je 5x2m.
	PRAVIDLO II. – Lopta
	Používa sa futsalová lopta č.4 (s tlmeným odskokom) pre kategóriu starší dorast a pre kategórie U14 a prípravky lopta č.4 (klasická).

	PRAVIDLO III. – Hráči
Počet hráčov v hre je 5 ( brankár a 4 hráči v poli). Minimálny počet hráčov v poli sú traja (pri vylúčeniach). Výmena brankára za hráča v poli sa môže realizovať aj v neprerušenej hre, hráč musí byť farebne rozlíšený od ostatných hráčov a preberá funkciu brankára.
Striedanie sa vykonáva hokejovým spôsobom aj v neprerušenej hre, ale iba v priestore striedačiek na vlastnej polovici HP ! Porušenie sa trestá ŽK (dvojminútovým trestom).

	PRAVIDLO IV. – Výstroj hráčov
	Družstvá nastupujú v jednotných dresoch, brankár musí byť farebne odlíšený od hráčov družstiev a rozhodcov. Všetci hráči sú povinní mať chrániče holenných kostí, porušenie sa trestá ŽK (dvojminútovým trestom).

	PRAVIDLO V. – Rozhodca
Stretnutia HT PP ZsFZ rozhodujú delegovaní rozhodcovia príslušným ObFZ, ktorý je spoluorganizátorom, finálové turnaje rozhodujú rozhodcovia delegovaní ZsFZ. V prípade neúčasti delegovaných rozhodcov určí rozhodcov zodpovedný vedúci turnaja.

	PRAVIDLO VI. – Ostatní rozhodcovia
	Asistent rozhodcu nie je delegovaný.

	PRAVIDLO VII. – Hrací čas
Hrací čas 1 x 15 minút (hrubého času) bez polčasovej prestávky a striedania strán. Hrací čas sa môže zastaviť jedine na pokyn rozhodcu. 

	PRAVIDLO VIII. – Začiatok hry a nadväzovanie na hru
	Pred každým stretnutím nastupujú na hraciu plochu s rozhodcom iba základné “päťky“, kde domáce družstvo podľa vyžrebovania nastupuje vždy na ľavej strane HP od stolíka časomiery ( otočený tvárou smerom do ihriska). Rozhodca za účasti kapitánov vyžrebuje, kto má loptu. Začína sa zo stredu ihriska zo stredovej značky (tiež po obdržaní gólu). Hráči súpera musia byť od lopty vo vzdialenosti 5m. Lopta je v hre, keď je do nej kopnuté a nemusí byť zahraná na súperovu polovicu HP.

	PRAVIDLO IX. – Lopta v hre a mimo hry
	Uplatňuje sa v zmysle Pravidiel futbalu. Ak sa lopta dotkne stropu haly, rozhodca preruší hru a nadviaže na ňu nepriamym voľným kopom. Ak poruší pravidlo družstvo na vlastnej polovici, nepriamy voľný kop sa vykoná zo stredovej značky. Ak poruší pravidlo družstvo na súperovej polovici, nepriamy voľný kop sa vykonáva z miesta priestupku.
 
	PRAVIDLO X. – Určenie výsledku stretnutia
Gól je dosiahnutý, ak lopta prejde celým objemom za bránkovú čiaru medzi bránkovými žrďami a pod brvnom brány. Rozhodca uzná gól, ak sa lopta dostane do súperovej brány. Gól nie je možné dosiahnuť priamo z výkopu (zo stredovej značky) a priamo z autového vhadzovania bez dotyku  iného hráča na HP. Ak je priamo dosiahnutý gól, na hru sa nadviaže kopom od brány.

	PRAVIDLO XI. – Hráč mimo hry
Pravidlo XI. Hráč mimo hry neplatí.

	PRAVIDLO XII. – Zakázaná hra a nešportové správanie
Ak poruší hráč pravidlá, za ktoré by mal byť napomenutý alebo sa správa nešportovo, je napomenutý ŽK a zároveň je vylúčený z hry na 2 minúty. Ak potrestané družstvo dostane gól, hráč sa môže vrátiť do hry. V prípade napomenutia brankára ŽK (2 minúty) tento môže pokračovať v hre a trest vykoná jeden z hráčov, v tom čase hrajúci. V prípade udelenia ŽK ďalšiemu hráčovi toho istého družstva počas plynutia trestu, nový trest sa priráta k plynutému trestu. Trest 2. potrestaného hráča začne plynúť až po uplynutí 1. trestu. Pri obdržaní gólu počas plynutia trestu 1. napomenutého hráča, sa trest ruší (napomenutý hráč sa môže zapojiť do hry, avšak potrestané družstvo pokračuje v hre s 3 hráčmi v poli) a zároveň začína plynúť trest 2. napomenutého hráča.
Hráč, ktorý sa dopustí priestupku, za ktorý sa udeľuje ČK alebo sa správa hrubo nešportovo  je vylúčený (ČK) z hry a dostáva trest 5 minúty a do konca stretnutia. Družstvo môže hráča potrestaného ČK nahradiť iným hráčom až po uplynutí 5 minút a to aj v prípade obdržania gólu. V prípade udelenia ČK brankárovi, musí ho nahradiť náhradný brankár a trest vykoná jeden z hráčov v tom čase hrajúci. 
V prípade udelenia ČK ďalšiemu hráčovi toho istého družstva počas plynutia 1.trestu, nový trest sa priráta k plynutému trestu. Trest 2. vylúčeného hráča začne plynúť až po uplynutí 1. trestu. Pri obdržaní gólu počas plynutia trestov vylúčených hráčov, ostáva počet hráčov potrestaného družstva v poli v počte 3 až do konca uplynutia všetkých trestov a vylúčení hráči sa nemôžu zapojiť do hry až do konca stretnutia.
Pri obojstrannom napomenutí žltou kartou neplatí pravidlo, že po strelení gólu môže vylúčený hráč nastúpiť do hry – musí si trest riadne odpykať v plnej dĺžke (2 minúty). 
Tresty za ŽK a ČK si hráči musia odsedieť na určenom mieste (pri časomeračoch a pod.).

	PRAVIDLO XIII. – Voľné kopy
	Rozohranie voľného kopu sa musí vykonať do 5 sekúnd. Pri porušení časového limitu získava loptu súper a kope nepriamy voľný kop z miesta odkiaľ sa mal vykonať pôvodne nariadený kop. Hráči súperovho družstva musia byť od lopty vzdialení minimálne 5 metrov. Opakované porušenie vzdialenosti sa trestá dvojminútovým trestom (ŽK).

	PRAVIDLO XIV. – Pokutový kop
	Za priestupky, za ktoré rozhodca nariaďuje priamy voľný kop hráčom brániaceho družstva v pokutovom území, sa nariaďuje pokutový kop v prospech útočiaceho družstva. Pokutový kop sa kope zo vzdialenosti 7 m od brány.

	PRAVIDLO XV. – Vhadzovanie lopty
	Vhadzovanie lopty sa vykonáva zahratím nohou z postrannej čiary z miesta kde lopta opustila hraciu plochu. Hráč súperovho družstva musí byť v takej vzdialenosti od zahrávajúceho  hráča, aby mu umožnil zahrať loptu v zmysle pravidiel (2 metre). Ak lopta prejde priamo po zahrávaní celým objemom za bránkovú čiaru medzi bránkovými žrďami a pod brvnom brány, gól neplatí a rozhodca nariadi kop od brány.
	
PRAVIDLO XVI. – Kop od brány
Kop z bránkového územia vykoná brankár nohou. Lopta musí byť v kľude a ostatní hráči musia byť mimo bránkové územie. Brankár nesmie zahrať loptu vzduchom priamo na súperovu polovicu ihriska bez toho, aby sa lopta dotkla palubovky alebo ktoréhokoľvek hráča na vlastnej polovici. Pri porušení tohto pravidla rozhodca preruší hru a na hru nadviaže nepriamym voľným kopom z polovice ihriska (zo stredovej značky) pre súperovo družstvo. Kop od brány podlieha limitu 5 sekúnd. Pri nedodržaní limitu získa loptu súper, ktorý zahráva kop z rohu (z ktorejkoľvek strany).

	PRAVIDLO XVII. – Kop z rohu
	Kope sa vždy, keď lopta prejde celým objemom za bránkovú čiaru mimo priestoru brány a naposledy hral s loptou hráč brániaceho družstva (vrátane brankára). Hráči brániaceho družstva musia byť pri zahrávaní rohového kopu vo vzdialenosti 5 metrov od lopty. Ak nie je rohový kop rozohraný v limite 5 sekúnd získava loptu súper a nasleduje kop od bránky.
	Hra brankára
	Brankár môže chytať loptu do ruky iba vo vyznačenom pokutovom území. Brankár môže rukou prihrať loptu spoluhráčovi len tak, že lopta sa musí dotknúť ihriska alebo ktoréhokoľvek hráča na vlastnej polovici. Pri porušení tohto pravidla rozhodca nariadi nepriamy voľný kop z polovice ihriska (zo stredovej značky) pre súperovo družstvo. Brankár nesmie vykopávať na súperovu polovicu ihriska loptu z ruky, ani volejom po odraze od zeme. Brankár môže zahrať loptu na súperovu polovicu nohou, ak si ju položí na zem, v tom prípade je lopta v hre a môže byť atakovaný aj súperovým hráčom. 
Ak chytí brankár loptu do ruky v bránkovom území po úmyselnej prihrávke od spoluhráča, rozhodca nariadi nepriamy voľný kop z hranice bránkového územia najbližšie k miestu priestupku. Brankár nesmie opakovane chytiť loptu do rúk pokiaľ loptou nezahrá hráč súpera. Brankár nemôže dosiahnuť gól vyhodením lopty rukou do súperovej bránky.

POZNÁMKA:
TZV.ŠÚCHAČKY
Tzv. šúchačky nie sú vôbec povolené ani v tom prípade, že sa v blízkosti nenachádza žiadny súperov hráč. V prípade, že hráč vykonáva tzv. šúchačku, tak súperove družstvo rozohráva priamy voľný kop z miesta priestupku. V prípade, že ju hráč vykonal vo vlastnom pokutovom území tak súperove mužstvo zahráva PK. Šúchačka brankára je povolené vo vlastnom pokutovom území, lebo sa to považuje za vžitú hru brankára, no v prípade, že brankár túto vykoná mimo PU tak je nariadený PVK v prospech súperovho mužstva a v prípade porušenia aj iných porušení Pravidiel futbalu môže byť brankárovi udelený osobný trest /ŽK, ČK/. V prípade, že brankár vykoná šúchačku v PU a odtiaľ sa šuchne za PU je na posúdení rozhodcu či túto šúchačku mimo PU vykonal brankár úmyselne, alebo sa tam dostal brankár mimovoľne svojou váhou tela a nemožnosťou zastaviť ešte v PU.